Statslige arbejdspladser: Da Inger Støjbergs (V) Udlændingeministerium 1. januar i år skulle placere en ny statslig institution med 18 medarbejdere, blev den lagt i Adelgade i København. En af byens dyre adresser i København K med kort afstand til Kongens Have, Statens Museum for Kunst, Kongens Nytorv og Amalienborg.

Det skete på trods af, at fremtrædende medlemmer af regeringen - blandt andre statsminister Lars Løkke Rasmussen selv og innovationsminister Sophie Løhde, der står i spidsen for regeringens udflytningsindsats - igen og igen har slået fast, at regeringen ikke blot flytter statslige arbejdspladser ind i landet, den vil også placere nyoprettede statslige arbejdspladser uden for København i bestræbelserne på at skabe, hvad regeringen kalder et Danmark i bedre balance.

Den nye institution i hjertet af København er Nationalt ID-center, en selvstændig enhed under Udlændingeministeriet, der blandt andet skal vurdere ægtheden af udlændinges dokumenter, når de kommer til Danmark.

- Det er for mig helt uforståeligt, at regeringen kan finde på at placere en ny statslig arbejdsplads på en af de dyreste adresser, man overhovedet kan finde i hovedstaden - især i lyset af at vi er enige med regeringen i princippet om, at vi skal bruge placeringen af statslige arbejdspladser til at understøtte en udvikling mod et land, der hænger bedre sammen, siger Socialdemokratiets finansordfører Benny Engelbrecht.

Han mener, at der havde været mere ræson i at placere centret f.eks. i grænseregionen i Sønderjylland eller sammen med de 375 medarbejdere i Udlændingestyrelsen, som regeringen helt tilbage i 2015 besluttede at flytte til Næstved.

- Jeg bliver nødt til at bede Inger Støjberg om en forklaring på dette. Handler det om, at hun har sovet i timen, eller at hendes ministerium bevidst går i mod regeringens politik? Når statsministeren siger et, og hans ministre gør noget andet, underminerer det jo fuldstændigt regeringens troværdighed, siger Benny Engelbrecht.